ΓΡΑΠΤΗ ΕΡΩΤΗΣΗ E-0878/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Εμπόριο και περιβάλλον

Σχετικά με το «Διεθνές εμπόριο και το περιβάλλον CES 1264/96), το πρόγραμμα του eco-label (σήμα οικολογικής ποιότητας) με βάση τον κύκλο ζωής των προϊόντων, παρουσιάζει ένα ιδιαίτερο πρόβλημα. Οι απόψεις διαφέρουν όσον αφορά το ζήτημα του εάν παρόμοια προγράμματα ecο-label εντάσσονται πλήρως στις διατάξεις της συμφωνίας σχετικά με τους τεχνικούς φραγμούς στις συναλλαγές, δεδομένου ότι τα προγράμματα αυτά επισήμανσης είναι εθελοντικά. Ένα άλλο πρόβλημα αποτελεί το γεγονός ότι στις διάφορες χώρες οι γνώμες διαφέρουν όσον αφορά τον τρόπο καθορισμού των περιβαλλοντικών όρων και ιδιαίτερα τα συστήματα του ecο-label. Λαμβάνοντας υπόψη τις προαναφερθείσες ασάφειες και τις πιθανές διαταραχές που θα απειλούσαν τις συναλλαγές, ζητείται από την Επιτροπή να καθορίσει μια σειρά προϋποθέσεων που θα πρέπει να εκπληρούνται για τη χορήγηση οικολογικών σημάτων και προτείνεται να καταρτιστεί διεθνής συμφωνία σχετικά με τις απαιτούμενες προϋποθέσεις όσον αφορά τη διαφάνεια.

Απάντηση της κας Bjerregaard εξ ονόματος της Επιτροπής (30 Απριλίου 1997)

Η απονομή του οικολογικού σήματος αποτελεί ένα - στηριγμένο στην αγορά - μέσον προαγωγής περιβαλλοντικών στόχων με την παροχή της δυνατότητας, στους καταναλωτές, να πραγματοποιούν περιβαλλοντικές επιλογές όταν προβαίνουν σε αγορές, και με την θέσπιση κινήτρων για τη βιομηχανία για την παραγωγή φιλοπεριβαλλοντικών αγαθών και υπηρεσιών.

Το κοινοτικό πρόγραμμα απονομής οικολογικού σήματος έχει μοναδικό εθελοντικό χαρακτήρα: οι ξένοι και οι κοινοτικοί παραγωγοί μπορούν να πωλούν στις κοινοτικές αγορές προϊόντα χωρίς το οικολογικό σήμα. Τα ευρήματα πρόσφατης μελέτης του Οργανισμού για την Οικονομική Συνεργασία και Ανάπτυξη (ΟΟΣΑ) επιβεβαιώνουν το περιορισμένο εύρος των εμπορικών επιπτώσεων των εθελοντικών σχημάτων απονομής οικολογικών σημάτων.

Σύμφωνα με το πλαίσιο που θέσπισε ο κανονισμός (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με κοινοτικό σύστημα απονομής οικολογικού σήματος ((ΕΕ L 99, της 11.4.1992 )) η Επιτροπή έχει ήδη καθορίσει σειρά προϋποθέσεων που πρέπει να πληρούνται για την ανάπτυξη των οικολογικών κριτηρίων και την απονομή του σήματος. Σύμφωνα με τα άρθρα 1 και 5 παράγραφος 4 του κανονισμού του Συμβουλίου (ΕΟΚ) αριθ. 880/92, το σύστημα των οικοσημάτων βασίζεται σε προσέγγιση του τύπου «από την κούνια μέχρι τον τάφο». Η μεθοδολογία που χρησιμοποιείται για την μελέτη των περιβαλλοντικών επιπτώσεων ομάδων προϊόντων είναι η εκτίμηση του κύκλου ζωής (ΕΚΖ).

Επιπλέον, η Επιτροπή είναι της γνώμης ότι εθελοντικά συστήματα απονομής οικολογικών σημάτων που στηρίζονται σε προσέγγιση ΕΚΖ, όπως το κοινοτικό σύστημα, δεν καλύπτονται πλήρως από τη συμφωνία την σχετική με τα τεχνικά προσκόμματα στο εμπόριο (ΤΠΕ).

Η πλήρης διαφάνεια του συστήματος εξασφαλίζεται από τη συμμετοχή των διαφόρων ομάδων ενδιαφερόντων (βιομηχανία, εμπόριο, εμπορικές ενώσεις, καταναλωτές, περιβαλλοντικές οργανώσεις) στο Συμβουλευτικό Φόρουμ για τα οικοσήματα (άρθρο 6 του κανονισμού του Συμβουλίου (ΕΟΚ) αριθ. 880/92). Η Κοινότητα υπέβαλε συγκεκριμένες προτάσεις στην επιτροπή εμπορίου και περιβάλλοντος του Παγκόσμιου Οργανισμού Εμπορίου (ΠΟΕ), συμπεριλαμβανομένης της κατάρτισης ενός ad hoc κώδικα συμπεριφοράς, ώστε να εξασφαλιστεί η διαφάνεια στη διαμόρφωση και λειτουργία των συστημάτων απονομής οικολογικών σημάτων, εξασφαλίζοντας ταυτόχρονα την εφαρμογή της προσέγγισης ΕΚΖ.